Le janojoeein lanajeeca Fasocoa besetane janate,
inae Cana Inaca rene cauha cuhane catainaaecane coitucue Cana Coaunera Calaohi Jesoso.
Itolere janonaa bana chauratane que nenacaauru cachaauru belaiha coichana aina cutaainne jaunte,
esinae rauhijiriin belainaacane coitucuuruhane coina raajenihane netiha cureein.
Nii jaunte aina nerelanaa nichaanune aina lenone Jesoso.
Nii janate cuune canacaanu aina Simoon calaohi Jodasi Isacariote,
suujua saruha Moconajaerane jaun Cana Coaunera Calaohi Jesoso colurujueranu.
Nii jana satiin curuaanaa neein tiha Cana Inaca Cana Coaunerane baiha,
Cana Coaunera caje uhane coitucuhin,
inae jelaiha cauha cuhane coitucue Cana Coaunera Calaohi Jesoso.
Nii janane jaiti nitohaneein nerichaaine coitucuelanaala lenonejihacaanune jana,
lenoneeo jiaaeriin,
nobiri rocoriin,
jaleri que faino balutaain,
baantaja cuhane acau chotaain,
canacaanu tijia culejeein,
nii rai faino que canacaanu tijia jacorae Cana Coaunera Calaohi Jesoso.
Nii baihate Simoon Fedoro tijia culeena jeriha Jesosone jana:
“Iina catiha culeena jereeite curaanaa”,
naa Fedorone jana:
“ ‘Naaonjoain coinate caa ichae’,
naain coitucuheei.
Nii baihate coitucuriquiin”,
naa Jesosone janate:
“Chaaelai janonaa bana nihei catiha culeequine jerichaaunne”,
naa Fedorone jana:
“Ii tijia culejenihanune,
canu aina nenaa naineriheini”,
naa Jesosone jana:
“Aihana jaun,
coa catihacha culeeca,
cacoii,
cacoturi naaonjoaine maajeein culeecura Curuaanaa”,
naa Simoon Fedorone jana:
“Enanejeein necaojoanaa,
jitariin jaberocone maajeein culeera latihei.
Leinjiin rai tijia culeeraachate late,
enanejeein necaojoane baiha niha natiin necalanoaaeca rai tijia najaun.
Saainte niqui culeenohineein neeiche.
Nete ne inara jana leinjiin jaiti
culeenojoinelanaala”,
nae Jesoso,
Jodasi Isacariote que,
colurujuerichaain Jodasi Isacariotene coitucuha najaun.
Acaauru tijia culeecane baihate,
nobiri curujuaain,
coaiteen mesa choae nelauriaain:
“ ‘Naaonjoaane jaunte caa cana tijia culeje’,
naain coitucuuche.
Rauhijiriinte caque,
‘cacha relaera’,
naaiche.
Chaaen techu,
‘Curuaanaa’,
naaiche,
rauhijiriin aca nichaaunne jaun.
Canu,
inara relaeraneein,
inara curuaanaa neein nihanu natiine,
inara tijia culejeeun.
Nirijieein inara suujua coaraain ita tijia culeequichenete caohachae.
Charijieein teeinti aihun,
nirijiein chabana necoasitaelanaala,
raotojoeein ita belaain neeuche.
Inara curuaanaa neein,
inara relaera neein nihanu natiin,
inara tijia culejeein nihanune jaun,
jerichanejeein carijijieein satiin cachaauru belaain,
inara suujua caje coaauneein niha natiin,
chaelai ichacuche,
‘Naaonjoaain nihanune jaun,
naaonjoain ichana nainihaaun’,
nanaa coacuelanaala ichacuche.
Inara suujua coaraain,
ita coroataja neein,
ita belaain,
caa caitono aonaain tonoraaichenete,
raotojoeein neriquicheein.